**Krištáľové krídlo oslávi 20 rokov veľkolepo**

***BRATISLAVA. 17. mája 2016 – Krištáľové krídlo už dvadsať rokov oceňuje najvýznamnejšie osobnosti Slovenska, podporuje charitatívne projekty a organizuje benefičné podujatia. Pri príležitosti osláv 20. výročia pripravilo viacero kultúrnych a spoločenských podujatí, ktoré sa budú počas roka konať po celom Slovensku.***

*„Oslavy 20. výročia Krištáľového krídla slávnostne zahájime krstom knihy „Hlas srdca“, ktorý sa uskutoční 26. mája 2016. Je to kniha o významnom slovenskom lekárovi, laureátovi Krištáľového krídla prof. MUDr. Jaroslavovi Simanovi, PhD., ktorý sa preslávil úspešným oddelením siamských dvojčiat“,* uvádza autorka a producentka Krištáľového krídla Mária Vaškovičová. Autormi knihy sú významný slovenský spisovateľ Jozef Leikert a Mária Macková. Prezentácia je spojená s odhalením diela s vygravírovanými menami všetkých laureátov ceny Krištáľové krídlo od slovensko-gréckeho sklára, sochára a dizajnéra Achilleasa Sdoukosa, ktorý je tiež autorom sochy Krištáľové krídlo. *„Rok 2016 je jubilejným aj pre našich dlhoročných mediálnych a reklamných partnerov, 90. výročie oslavuje rozhlas, 60. výročie televízia Slovenska a skupina Matador nádherné 111. výročie existencie. Ich záujem podporovať naše aktivity si nesmierne vážim. Je to prejav dôvery a úcty“,* dodáva Mária Vaškovičová.

Od augusta 2016 je pripravená putovná výstava „20 rokov Krištáľové krídlo“ - fotografie osobností Krištáľového krídla očami umeleckej fotografky Kristíny Schreiberovej a diela akademického sochára Juraja Čuteka. Putovná výstava má za cieľ predstaviť Krištáľové krídlo čo najširšej verejnosti a priniesť im stále aktuálne posolstvo oceňovania ľudského ducha, umu a krásy. Výstava bude umiestnená v nákupných centrách vo vybraných krajských mestách až do konca roka 2016. Jej otvorenie bude sprevádzať bohatý kultúrny program za účasti umelcov, médií, laureátov a ďalších významných hostí.

V septembri 2016 Krištáľové krídlo už tradične organizuje benefičné podujatie „Krištáľová rallye“ – jazdu na historických vozidlách za účasti známych osobností kultúrneho a spoločenského života a ľudí so znevýhodnením, pre ktorých je pomoc určená. Na október 2016 pripravuje Krištáľové krídlo „VIP benefičný večierok“, ktorý sa bude konať v reprezentatívnych priestoroch s veľkolepým sprievodným programom. Samozrejme bude aj tanec a zábava. *„Charitatívne večierky majú vo svete dlhoročnú tradíciu. Máme ambíciu tento typ charity každoročne pričleniť k aktivitám Krištáľového krídla“,* vysvetľuje zámer PR manažérka Krištáľového krídla Katarína Srkala.

20. výročie vyvrcholí 20. ročníkom galavečera Krištáľové krídlo. Bude sa konať 29. januára 2017 v novej budove SND. Priamy prenos odvysiela tradične Jednotka RTVS.

Videá z odovzdávania prestížnych ocenení Krištáľové krídlo si môžete pozrieť na našom YouTube: <https://www.youtube.com/user/kristalkridlo/videos?shelf_id=0&view=0&sort=dd>

Články a fotografie nájdete na našej webovej stránke: [www.kristalovekridlo.sk](http://www.kristalovekridlo.sk)

alebo na facebooku: [***facebook/kristalovekridlo***](https://www.facebook.com/Kri%C5%A1t%C3%A1%C4%BEov%C3%A9-kr%C3%ADdlo-109765139096268/?ref=hl)